বর্তমানে সিএএবির মোট জনবল সাত হাজার ২৯৭ জন। তাদের মধ্যে দৈনিকভিত্তিক কর্মচারীই এক হাজার ৩৪০ জন। জনবলের অভাবে সিএএবি এই বিপুলসংখ্যক দৈনিকভিত্তিক কর্মচারী নিয়োগ দিয়েছে। সংস্থাটিতে আনসার রয়েছে এক হাজার ৮৩ জন। তাদের দিয়ে রানওয়ে, ট্যাক্সিওয়ে, অ্যাপ্রন, সংরক্ষিত এলাকার বিভিন্ন প্রবেশপথ, অপারেশন বিল্ডিং, কার্গো ভবনসহ বিভিন্ন গুরুত্বপূর্ণ স্থাপনার নিরাপত্তা দেওয়া হচ্ছে। শাহজালালের বহিরাঙ্গনের নিরাপত্তাব্যবস্থাকে জোরদার করা হয়েছে আর্মড পুলিশ ব্যটালিয়নের এক হাজার ১০০ সদস্য দিয়ে। প্রশিক্ষিত জনবলের সংকটের কারণে ফ্লাইট সেফটি ও রেগুলেশন বিভাগে ৫৬ জন কনসালট্যান্টকে চুক্তিভিত্তিক নিয়োগ দেওয়া হয়েছে।